
PËR HAPJEN E PROGRAMEVE TË STUDIMIT TË CIKLIT TË PARË “BACHELOR”, PROGRAMEVE TË CIKLIT TË DYTË “MASTER PROFESIONAL” DHE “MASTER I SHKENCAVE”, SI DHE HAPJEN E FAKULTETIT TË SHKENCAVE HUMANE TË ZBATUARA TË EDUKIMIT NË SHKOLLËN E LARTË PRIVATE “JUSTICIA”

Në mbështetje të nenit 102 të Kushtetutës së Republikës së Shqipërisë dhe të nenit 44/1 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar,

URDHËROJ:

1. Hapjen, në përputhje me vendimin nr.232, datë 16.9.2011 të Këshillit të Akreditimit, në shkollën e lartë private “Justicia”, e programeve të studimit të ciklit të dytë “Master profesional” në:
a) Jurist në administratë;
b) E drejtë private, me profile:
	i)
	E drejtë biznesi;

	ii)
	E drejtë tregtare.


2. Hapjen, në përputhje me vendimin nr.232, datë 16.9.2011 të Këshillit të Akreditimit, në shkollën e lartë private “Justicia”, e programeve të studimit të ciklit të dytë “Master i shkencave” në:
a) E drejtë civile;
b) E drejtë penale dhe shkencat penale;
c) E drejtë publike dhe politikat publike;
d) Studime në të drejtën europiane.
3. Hapjen, në përputhje me vendimin nr.253, datë 16.9.2011 të Këshillit të Akreditimit, në shkollën e lartë private “Justicia”, të Fakultetit të Shkencave Humane të Zbatuara dhe Edukimit.
4. Hapjen, në përputhje me vendimin nr.253, datë 16.9.2011 të Këshillit të Akreditimit, në shkollën e lartë private “Justicia”, e programeve të studimit të ciklit të parë bachelor në “Studime për zhvillimin human dhe familjen”.
5. Programet e studimeve, të përcaktuara në pikën 1 të këtij urdhri, realizohen me 90 kredite dhe kohëzgjatja normale e tyre është 1.5 vite akademike. Në përfundim të tyre lëshohet diplomë universitare “Master profesional” në fushën e arsimit të kryer.
6. Programet e studimeve të përcaktuara në pikën 2 të këtij urdhri, realizohen me 120 kredite dhe kohëzgjatja normale e tyre është 2 vite akademike. Në përfundim të tyre lëshohet diplomë universitare “Master i shkencave” në fushën e arsimit të kryer.
7. Programet e studimeve të përcaktuara në pikën 4 të këtij urdhri, realizohen me 180 kredite dhe kohëzgjatja normale e tyre është 3 vite akademike. Në përfundim të tyre lëshohet diplomë universitare “Bachelor” në fushën e arsimit të kryer.
8. Programet e studimeve të fillojnë në vitin akademik 2011-2012.
9. Ngarkohet për zbatimin e këtij urdhri, Agjencia Publike e Akreditimit të Arsimit të Lartë, Këshilli i Akreditimit, Drejtoria e Zhvillimit të Arsimit Privat dhe shkolla e lartë private “Justicia”.
Ky urdhër hyn në fuqi menjëherë.

